Մի անգամ Ֆրանսիայի նախկին նախագահ Շառլ դը Գոլն ասաց. «Իմ կարծիքով՝ Ֆրանսիայի պատմությունը սկսվում է Խլոդվիգով, որը Ֆրանսիայի թագավոր ընտրվեց ֆրանկների կողմից, որոնց անունով էլ կոչվում է Ֆրանսիան»։ Սակայն բոլորը չէ, որ այդպես են կարծում։ Խլոդվիգի մկրտության 1 500–ամյակի տոնակատարության վերաբերյալ տարբեր կարծիքներ հնչեցին։ Շատերը քննադատեցին, որ պետությունը մասնակցում է կրոնական տոնակատարությանը, այն դեպքում երբ պետությունն ու եկեղեցին իրարից անջատվել են դեռևս 1905 թ.–ին։ Երբ Ռեյմսի քաղաքապետարանը հայտարարեց այն մասին, թե պապի այցելության հետ կապված վճարելու է ամբիոնի ծախսերը, մի միություն դատարանի միջոցով բեկանել տվեց այդ որոշումը՝ որպես հակասահմանադրական։ Մյուսներն էլ ասացին, որ եկեղեցին փորձում է կրկին իր բարոյական ու աշխարհիկ ազդեցությունը բանեցնել Ֆրանսիայի վրա։ Տոնակատարության վրա ստվեր գցեց նաև այն, որ աջ ծայրահեղական «Ազգային ճակատը» ու կաթոլիկ ծայրահեղական խմբերը Խլոդվիգին իրենց խորհրդանիշը համարեցին։